PATVIRTINTA 
Mažeikių lopšelio-darželio ,,Delfinas“
direktoriaus 2026 m. liepos 13 d.
įsakymu Nr. V1-95                                                                                      

MAŽEIKIŲ LOPŠELIO-DARŽELIO „DELFINAS“ 
PRIEŠMOKYKLINIO UGDYMO MOKYTOJO PAREIGYBĖS APRAŠYMAS   

I SKYRIUS 
PAREIGYBĖ 

1. Pareigybės pavadinimas – priešmokyklinio ugdymo mokytojas.
2. Pareigybės grupė – specialistas. 
3. Pareigybės lygis – A2.
4. Pareigybės paskirtis – ugdyti vaikus, ugdomus pagal priešmokyklinio ugdymo programą.
5. Priešmokyklinio ugdymo mokytojas tiesiogiai pavaldus Mažeikių lopšelio-darželio „Delfinas“ (toliau – Įstaiga) direktoriaus pavaduotojui ugdymui. 
6. Priešmokyklinio ugdymo mokytoją į darbą priima ir iš pareigų atleidžia Įstaigos direktorius Lietuvos Respublikos teisės aktų nustatyta tvarka. 

II SKYRIUS 
[bookmark: _GoBack]SPECIALIEJI REIKALAVIMAI ŠIAS PAREIGAS EINANČIAM DARBUOTOJUI 
 
7. Šias pareigas einantis darbuotojas turi atitikti šiuos specialiuosius kvalifikacinius reikalavimus:  
7.1. turėti aukštąjį išsilavinimą ir mokytojo kvalifikaciją, suteikiančią teisę dirbti pagal priešmokyklinio ugdymo programą, vadovaujantis Lietuvos Respublikos švietimo įstatymu ir Mokytojų priėmimo ir kvalifikacinių reikalavimų aprašu;
7.2. privalo būti išklausęs specialiosios pedagogikos ir specialiosios psichologijos kursus mokytojams pagal specialiosios pedagogikos ir specialiosios psichologijos kvalifikacijos tobulinimo kursų programą, per metus nuo darbo mokytoju pradžios, jeigu nėra išklausę ne mažesnės apimties (60 valandų arba 2 studijų kreditų) kursų anksčiau arba studijų metu (šis reikalavimas netaikomas mokytojams, baigusiems specialiosios pedagogikos ir (ar) psichologijos studijų programas);
7.3. privalo mokėti lietuvių kalbą ne žemesniu kaip B2 lygiu (atitinkančiu III valstybinės kalbos mokėjimo kategoriją);
7.4. turėti bazinę kompiuterinio raštingumo kvalifikaciją, apimančią informacinių technologijų žinias ir gebėjimus, pakankamus darbui kompiuteriu profesinėje veikloje vartotojo lygiu. Mokėti dirbti „Microsoft Office“ programiniu paketu, naudotis elektroniniu paštu ir kitomis pareigybės funkcijoms atlikti reikalingomis informacinėmis technologijomis;
7.5. išmanyti priešmokyklinį ugdymą reglamentuojančius teisės aktus ir pagrindinius ugdymo principus.

III SKYRIUS
ŠIAS PAREIGAS EINANČIO DARBUOTOJO FUNKCIJOS 
 
8. Priešmokyklinio ugdymo mokytojas vykdo šias funkcijas:  
8.1. vadovaujasi šiais principais: 
8.1.1. visuminis ugdymas – planuodamas veiklą mokytojas paiso vaiko raidos ir vaikų kultūros dėsningumų, siekia jo vertybinių nuostatų, jausmų, mąstymo ir veiksmų plėtotės, vaiko vidinio ir išorinio pasaulio dermės; 
8.1.2.  individualizavimas – ugdymas grindžiamas kiekvieno vaiko asmenybės pažinimu, geriausiai susiformavusiais jo gebėjimais, sudarant sąlygas tobulinti mažiau išugdytas vaiko raidos sritis; 
8.1.3. nuoseklumas – tęsiamas pozityvus šeimoje pradėtas ugdymas arba institucinis ikimokyklinis ugdymas; 
8.1.4. ugdymo šeimoje ir institucijoje sąveika – derinami šeimos ir institucijos interesai ir lūkesčiai, požiūris į vaiko ugdymą(-si), šeima įtraukiama į ugdymo procesą, rūpinamasi jos švietimu; 
8.2. sistemingai stebi ir vertina vaiko gebėjimus, socialinę kultūrinę kompetenciją, brandumo mokyklai lygmenį, įvairiais būdais fiksuoja vaiko pasiekimus; 
8.3. daro išvadas apie kiekvieno vaiko patirties kaupimo ypatumus, prireikus inicijuoja individualių ugdymo(-si) programų rengimą, dalyvauja jas rengiant; 
8.4. koordinuoja pedagoginį procesą, orientuotą į individualius vaiko ugdymo(-si) poreikius, priešmokyklinio ugdymo tikslus ir uždavinius; 
8.5. kuria ugdymą skatinančią, funkcionalią, dinamišką, psichologiškai ir fiziškai saugią ugdymo(-si) aplinką; 
8.6. supažindina šeimą su priešmokyklinio ugdymo ypatumais, nuolat informuoja apie vaiko daromą pažangą ir pasiekimus; 
8.7. skatina tėvus dalyvauti grupės veikloje, rūpinasi tėvų švietimu, pagal kompetenciją teikia jiems informaciją, konsultuoja; 
8.8. parenka ugdymo metodus ir priemones, atitinkančias specialiuosius vaikų ugdymo(-si) poreikius; 
8.9. derina tarpusavyje vaikų ugdymą, priežiūrą, globą; 
8.10. užtikrina prasmingą ir saugų vaikų buvimą lauke, organizuoja ekskursijas, stebėjimus, žaidimus ir kitas veiklas, užtikrina ramios ir aktyvios veiklos kaitą, nuolat stebi žaidžiančius ir (ar) veikiančius vaikus;
8.11. reaguoja į smurtą ir patyčias, nedelsiant apie tai informuoja Įstaigos direktorių,  direktoriaus pavaduotoją ugdymui ar Vaiko gerovės komisiją; 
8.12. dirba komandoje su švietimo pagalbos specialistais, pedagogais;
8.13. bendradarbiauja su kitomis švietimo įstaigomis; 
8.14. bendrauja ir bendradarbiauja su vietos bendruomene, administracinėmis bei socialinės rūpybos įstaigomis, įvairiomis visuomeninėmis organizacijomis ir kt., prisideda prie bendruomenės socialinių programų įgyvendinimo; 
8.15. pagal kompetenciją konsultuoja tėvus, kitus su priešmokyklinio amžiaus vaikų ugdymu susijusius asmenis ar institucijų atstovus; 
8.16. priima vaiką į grupę ir išleidžia į namus tik su tėvais (globėjais), kitais suaugusiais asmenimis, turinčiais raštišką tėvų (globėjų) leidimą/prašymą; 
8.17. vykdo grupės vaikų lankomumo apskaitą ir tvarko lankomumo tabelį elektroniniame dienyne „Mūsų darželis“, vadovaudamasis Įstaigos elektroninio dienyno tvarkymo nuostatais;
8.18. tobulina savo kvalifikaciją;  
8.19. nesant kontaktinio darbo savo grupėje su vaikais, laikinai dirba kitoje grupėje pagal iš anksto patvirtintus darbo grafikus, neviršydamas nustatytos darbo laiko normos; 
8.20. esant karantinui, ekstremaliajai situacijai, ekstremaliajam įvykiui ar kitoms aplinkybėms, dėl kurių ugdymo procesas negali būti vykdomas įprastu būdu, teisės aktų ir Įstaigos nustatyta tvarka vykdo ugdymą nuotoliniu ar kitu organizavimo būdu;
8.21. vykdo kitus Įstaigos direktoriaus ar pavaduotojo ugdymui pavestus nenuolatinio pobūdžio pavedimus, susijusius su Įstaigos ugdomąja veikla. 

IV SKYRIUS
ŠIAS PAREIGAS EINANČIO DARBUOTOJO TEISĖS

9. Priešmokyklinio ugdymo mokytojas turi teisę:
9.1. gauti darbui reikalingą informaciją ir priemones;
9.2. teikti pasiūlymus dėl ugdymo proceso ir darbo organizavimo tobulinimo;
9.3. atsisakyti vykdyti neteisėtus pavedimus teisės aktų nustatyta tvarka;
9.4. kelti kvalifikaciją ir dalyvauti kvalifikacijos tobulinimo renginiuose;
9.5. naudotis kitomis Lietuvos Respublikos teisės aktuose nustatytomis darbuotojo teisėmis.

V SKYRIUS  
ŠIAS PAREIGAS EINANČIO DARBUOTOJO ATSAKOMYBĖ 
 
10. Priešmokyklinio ugdymo mokytojas atsako už: 
10.1. Lietuvos Respublikos įstatymų, kitų teisės aktų, Įstaigos nuostatų, darbo tvarkos taisyklių,  etikos normų laikymąsi;  
10.2. priešmokyklinio ugdymo bendrosios programos įgyvendinimą;
10.3. tinkamą ir savalaikį šiame pareigybės aprašyme nustatytų funkcijų bei direktoriaus pavaduotojo ugdymui pavedimų vykdymą.
11. Priešmokyklinio ugdymo mokytojas už pareigų nevykdymą ar netinkamą vykdymą atsako Įstaigos darbo tvarkos taisyklių ir Lietuvos Respublikos įstatymų nustatyta tvarka. 
12. Už darbo pareigų pažeidimus darbuotojas atsako Lietuvos Respublikos darbo kodekso nustatyta tvarka.

